ข่าวร้ายยังมี-ข่าวดีไม่เห็น
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 17 ธ.ค. 2553
18 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 17 ธ.ค. 2553
ตลาดหุ้นไทยไร้ข่าวหนุนดัชนีร่วงไปลึกกว่า 11 จุด หวิดๆ หลุด 1,024 จุด แล้วเด้งมาปิด 1,029.60 จุด ร่วง 5.87 จุด มูลค่าซื้อขาย 42,168 ล้านบาท 
ต่างชาติขายเล็กน้อย 592 ล้านบาท สถาบันกองทุน ช่วยขาย 429 ล้านบาท พอร์ตเทรด บล.และรายย่อยซื้อ 
มองรอบๆ ทั้งภายนอกและภายใน ไม่เห็นปัจจัยบวกที่จะมากระตุกหุ้นแรงๆ ได้ ต่างประเทศกลับมากังวลหนี้ยุโรปอีกครั้ง หลังมูดี้ส์เปิดประเด็นลดเครดิตสเปน
ส่วนในประเทศหุ้นพลังงาน และ สื่อสารถูกขายหนัก ค่ายน้ำมันอย่างไทยออยล์ ถูกทุบลงมา 5.25 บาท แบกรับนโยบายรัฐตรึงราคาดีเซล 
ขณะที่แอดวานซ์ อินโฟร์ เซอร์วิส (ADVANC) หนักไม่แพ้กัน ข่าวฟ้องปรับ 7.5 หมื่นล้านบาท การทำงานของเอกชนที่เลือกข้าง ดูแล้วอยู่ยาก ถึงเวลาถูกเช็กบิล บี้ให้ตาย แล้วอย่างนี้ต่างชาติหน้าไหนจะกล้ามาลงทุนทำธุรกิจ 
ตรงกันข้ามต้องทรู คอร์ปอเรชั่น (TRUE) ไข่ในหิน ราคาแข็งโป๊ก มาปิด 6.75 บาท บวก 0.25 บาท 
หุ้นโรงพยาบาลคึกคัก อานิสงส์แรงปลุกควบรวม 3 โรงพยาบาลใหญ่ โดยเฉพาะ กรุงเทพดุสิตเวชการ (BGH) มูลค่าซื้อขายกว่า 1,000 ล้านบาท 
ไทยโพลีคอนส์ (TPOLY) หมดข่าวขึ้นกระดานใหญ่ ทำเปิดสูงสุด แล้วไหลรูดปิดต่ำสุด 2.66 บาท ร่วง 12 สตางค์
.“อควา คอร์ปอเรชั่น” บริษัทลูกพี พลัส พี (PLUS) มีสิทธิพับแผนแลกหุ้น 2 บริษัทในเครือ หลังถูกตลาดหลักทรัพย์ซักหนัก ซื้อหุ้นแพงกว่ามูลค่าตามบัญชีหลายสิบเท่าตัว ไปจนถึงเงินลงทุนในพอร์ตกว่า 2,200 ล้านบาท 
เก่าไปใหม่มา DW รุ่นแรกๆ 3 ตัวของ เคจีไอ หมดอายุสิ้นปีนี้ คือ BANP13CB, PS13CA และ TCAP13CA อย่าหลงเข้าไปเล่นแค่เห็นราคาต่ำ ส่วนของใหม่ออกโดย ซีมิโก้ และกิมเอ็ง เข้ามาเทรดวันนี้ 2 ตัว คือ TOP18PA , TOP18CA และ PTTA42CA 
นักลงทุนไม่มีใครอยากเห็นเจ้าของและผู้บริหารที่ฉวยโอกาสหุ้นเข้าตลาดไม่กี่วันแล้วขายของทิ้ง โยนใส่ให้รายย่อย เหมือน “มินทร์ อิงค์ธเนศ” ผู้บริหารและผู้ถือหุ้นใหญ่ เออาร์ไอพี (ARIP) ขายออกมา 10 ล้านหุ้น หลังหุ้นเข้ามาเทรดได้ 3 วัน